勸酒惜別
作者：張詠
朝代：宋

paragraphs: 春日遲遲輾空碧，綠楊紅杏描春色。
人生年少不再來，莫把青春枉拋擲。
思之可不令人驚，中有萬恨千愁并。
今日就花始暢飲，座中行客酸離情。
我欲爲君舞長劍，劍歌苦悲人苦厭。
我欲爲君彈瑶琴，淳風死去無回心。
不如轉海爲飲花爲幄，贏取青春片時樂。
明朝匹馬嘶春風，洛陽花發臙脂紅。
車馳馬走狂似沸，家家帳幕臨晴空。
天子盛明君正少，勿恨功名苦不早。
富貴有時來，偷閒强歡笑。
莫與離憂賈生老。